དོན་གྲུབ་རྒྱལ་གྱི་སྒྲུང་གཏམ་ནང་དུ་ཡང་།བུད་མེད་རྣམས་རང་ལ་རང་གི་བསམ་བློ་ཡོད་པ་དང་།རང་གི་ལས་དབང་རང་གིས་ཁ་ལོ་བསྒྱུར་བ།བསམ་པ་དེ་བྱེད་ཕོད་པ།ཁེར་ཚུགས་དང་།ཡར་ཐོན་གྱི་བསམ་བློ་ཡོད་པ་སོགས་ཀྱི་སྣང་བརྙན་ལེགས་པར་མངོན་ཡོང་སྟེ།པད་མཚོ་ལྟ་བུ་རང་ལ་སློབ་གྲྭ་འགྲིམ་པའི་སྐལ་བ་མ་བྱུང་ཡང་།དཀའ་སྤྱད་འབད་ཐབས་ཀྱིས་རང་སྦྱོངས་བྱས་ནས་སློབ་གྲྭར་འགྲོ་བའི་གོ་སྐབས་འཚོལ་བ།འབྲུག་མཚོས་རང་ཉིད་གྲོང་ཁྱེར་ལ་ལས་ཀ་རག་པའི་གོ་སྐབས་དོར་བ་དང་།བརྩེ་གྲོགས་ཀྱི་ཁ་ཏ་ལ་མ་ཉན་པར།འབྲོག་ཕྱོགས་ཀྱི་སློབ་གསོའི་བྱ་གཞག་ཆེད་དུ་ཡོད་ཚད་བློས་གཏོང་ཕོད་པ།ལྷ་སྐྱིད་ཀྱིས་ཕ་མས་ཕྲུ་གུའི་གཉེན་དོན་བཙན་སྒྲིག་བྱེད་པའི་སྲོལ་རྒྱུན་ལ་ངོ་རྒོལ་བྱེད་ཕོད་པ་དང་།ལྷད་མེད་ཀྱི་བརྩེ་དུངས་དང་།གཉེན་སྒྲིག་རང་དབང་གི་ཆེད་དུ་ལྕེབས་པར་བརྩམས་ཏེ།ཚེ་སྲོག་ཀྱང་བློས་གཏོང་ཕོད་པ་སོགས་ཡོད་པ་ཡིན།སྤྱིར་ཁེར་ཚུགས་དང་།བརྩེ་དུངས་ལ་འགལ་བའི་ཆ་ཡོད་མོད།འོན་ཀྱང་ཅཱན་ཨེརནང་དུ་ཅཱན་ཨེར་བྲོས་པ་དང་།སྐུ་ཞབས་ལོ་ཆེ་སི་ཐེ་དབང་པོ་སྐྱོན་ཅན་དུ་གྱུར་ཞིང་།བཟའ་ཟླ་སྨྱོན་པ་དེ་གྲོངས་རྗེས་སླར་ལོག་ནས་གཉེན་སྒྲིག་པ།འབྲུག་མཚོཡི་ནང་འབྲུག་མཚོས་རང་གི་བརྩེ་གྲོགས་དང་བྲལ་ནས་འབྲོག་ཕྱོགས་སུ་སོང་ཡང་།ཕྱིས་སུ་ཁོ་གཉིས་མཉམ་དུ་ཐུག་ནས་བར་ཐག་གིས་བཅད་མེད་པའི་བརྩེ་དུང་གི་རྒྱུན་བསྐྱངས་པ་སོགས་ལས་ཁེར་ཚུགས་དང་།བརྩེ་དུངས་ཀྱི་འབྲེལ་བ་དེ་ཐག་གཅོད་ཡག་པོ་བྱས་ཡོད།